BRATISLAVA 4. januára (CME.sk z WEBNOVIN) - Takmer 90 percent obyvateľov Európy si neuvedomuje zdravotné riziká súvisiace so zvýšeným množstvom tuku v okolí pásu. Vyplýva to z najnovšieho prieskumu britskej farmaceutickej spoločnosti GlaxoSmithKline.
Iba približne štvrtina z 12-tisíc opýtaných si uvedomovala, že nadváha predstavuje z dlhodobého hľadiska zdravotný problém. Väčšina ľudí s nadváhou to stále vníma skôr ako problém vzhľadu. Podľa Terryho Maguirea z Queen's University v Bristole, ktorý je autorom prieskumu, väčšina respondentov netušila, že takzvaný viscerálny tuk, čiže tuk obklopujúci vnútorné orgány v brušnej dutine, existuje a že môže predstavovať vážny zdravotný problém. Tento tuk výrazne prispieva k rozvoju cukrovky 2. typu a srdcových chorôb a vedci taktiež predpokladajú, že má súvis s vylučovaním proteínov a hormónov, ktoré spôsobujú zápalové procesy. Tie môžu viesť k poškodeniu tepien a pečene, čím sa ovplyvňuje spracovávanie cukrov a tukov. Podľa vedcov je spoľahlivým indikátorom množstva viscerálneho tuku obvod pásu, podľa ktorého sa dá zistiť, aké veľké riziko ochorení súvisiacich s nadváhou človeku hrozí. Pri chudnutí sa však viscerálny tuk spaľuje omnoho rýchlejšie než podkožný tuk, a preto sa aj menší úbytok hmotnosti môže prejaviť výrazným zlepšením zdravotného stavu.
Informácie priniesol spravodajský portál news.bbc.co.uk.
SITA